पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला. बारहवीं में तो फिर भी नाक बच गई थी लेकिन अब दसवीं में तो लुटिया ही डूब गई है। हरियाणा शिक्षा बोर्ड की ओर से घोषित दसवीं के नतीजों में अम्बाला के लड़के फिसड्डी रहे हैं। हमारे सिर्फ 36 प्रतिशत लड़के ही परीक्षा में पास हुए हैं। लड़कियों की स्थिति थोड़ी बेहतर है। उनका पास प्रतिशत 43.90 रहा है। कुल मिलाकर अम्बाला का पास प्रतिशत 39.73 रहा है। जबकि बोर्ड का पास प्रतिशत 50.79 प्रतिशत रहा। कुछ स्कूल संचालक इसके पीछे बोर्ड द्वारा ग्रेस मार्क न देने का तर्क गिना रहे हैं।
ओवरऑल नतीजों में तो अम्बाला की स्थिति चिंतनीय है ही। लड़कों के पास प्रतिशत के मामले में अम्बाला से नीचे सिर्फ पंचकूला है। लड़कियों के मामले में जरूर हम यमुनानगर, पंचकूला व कैथल से थोड़ा बेहतर रहे हैं। अम्बाला के कुल 14,140 विद्यार्थियों ने दसवीं की परीक्षा दी थी। इनमें से 5,618 ही पास हुए। प्राइवेट विद्यार्थियों के मामले में स्थिति और भी खराब है। कुल 3,092 विद्यार्थियों में से 1,132 ही पास हुए। पास प्रतिशत 36.61 रहा। 1929 लड़कों ने प्राइवेट परीक्षा दी थी जिनमें से 660 पास हुए जबकि 1163 लड़कियों में से 472 ही पास हुईं।
यहां बता दें कि बारहवीं के मामले में फिर भी अम्बाला का प्रदर्शन थोड़ा ठीक रहा था। बारहवीं में अम्बाला के 55.85 प्रतिशत विद्यार्थी सफल हुए थे। संतोष की बात यह थी कि तब हम फरीदाबाद, फतेहाबाद, हिसार, करनाल, कुरुक्षेत्र, पंचकूला, पानीपत, सिरसा, यमुनानगर, मेवात व पलवल जिलों से कुछ बेहतर रहे थे।
बोर्ड की पॉलिसी गलत
यह तो हद ही हो गई है। इतने खराब नतीजे गले से नहीं उतर रहे। बोर्ड ने गलत ट्रेंड पकड़ा है। जब सेमेस्टर सिस्टम शुरू किया तो नतीजे बेहतर दिए थे। तब बोर्ड ने दावा किया था कि सेमेस्टर सिस्टम से नतीजे सुधरे हैं। एकबारगी तो नतीजे 90 फीसदी तक पहुंच गए थे। तब इंटरनल असेस्मेंट और विद्यार्थी द्वारा प्राप्त अंकों को जोड़कर पास किया जा रहा था।
विषयवार नतीजे सुधारने के लिए 15 से 20 नंबर तक ग्रेस मार्क दिए गए। अब फार्मूला बदल दिया है। अब इंटरनल असेस्मेंट के अंक अलग कर दिए गए हैं, ग्रेस मार्क भी नहीं दिए। बोर्ड की पॉलिसी त्रुटिपूर्ण है। बच्चे भी वही हैं, स्कूल भी वही और पढ़ाने वाले भी वही हैं, फिर रिजल्ट इतने खराब क्यों?
रमेश बंसल, महासचिव, अनुदान प्राप्त विद्यालय अध्यापक संघ।
10 जून को गजट से खुलेंगे विषयवार नतीजे
बोर्ड का रिजल्ट खराब आने से अम्बाला में स्कूल संचालकों की चिंता बढ़ गई है। सभी को अपने स्कूल के नतीजों की चिंता सता रही है। गुरुवार को स्कूल संचालकों के पास नतीजे पता लगाने का एकमात्र जरिया बोर्ड की वेबसाइट रहेगी। जिसमें एक-एक रोल नंबर सबमिट करके रिजल्ट का पता लगाया जा सकेगा। बोर्ड की तरफ से गजट 10 जून को डीईओ कार्यालय में भेजा जाएगा। उसके बाद ही असल बात सामने आएगी कि किन विषयों में विद्यार्थी मात खा गए।
कक्षाएं बनानी मुश्किल
नतीजे खराब आने से स्कूलों के सामने एक नई दिक्कत खड़ी हो जाएगी। एक तो फेल बच्चों की संख्या बढ़ने से दसवीं की क्लास बड़ी हो जाएगी। दूसरी तरफ पास प्रतिशत कम रहने से 11वीं क्लास के लिए छात्र कम मिलेंगे।
कैसे स्पर्धा करेंगे बच्चे
बोर्ड की पहले की पॉलिसी की वजह से विद्यार्थियों का पास प्रतिशत तो बढ़ ही गया था, बच्चे नंबर भी खूब ले रहे थे। अब फेल ज्यादा हो रहे हैं और नंबर कम आ रहे हैं। ऐसे में तो विद्यार्थियों के सामने संकट खड़ा हो रहा है। अब पास होने वाले बच्चे प्राप्तांक के मामले में उन विद्यार्थियों का मुकाबला कैसे कर पाएंगे जो तीन या चार साल पहले बोर्ड की दरियादिली की वजह से खूब अंक पा गए थे।
इधर, नीट में तनुषी ने बढ़ाया मान
अम्बाला त्न नेशनल एलिजिबिलिटी कम एंट्रेस टेस्ट (नीट यूजी) में कैंट के क्रॉस रोड नंबर एक की तनुषी अग्रवाल ने 159 रैंक हासिल किया है। हरियाणा में तनुषी का 30वां रैंक है। परिणाम से उत्साहित तनुषी ने कहा कि नीट के लिए दो साल तक मेहनत की है। इस मेहनत में प्रो. एससी गुप्ता का महत्वपूर्ण योगदान है। उनके मार्गदर्शन से ही मैंने तैयारी की थी। परिणाम के बाद घर में खुशी का माहौल था।
तनुषी के पिता संदीप अग्रवाल दवाइयों के होलसेल विक्रेता हैं और मां उमा हाउस वाइफ। मां नेएमएससी की है इसलिए तनु को 10वीं तक की पढ़ाई उन्होंने ही कराई। दादी शांता व दादा राजेंद्र अग्रवाल ने कहा कि परिवार में तनुषी बेटियों में सबसे बड़ी है व डॉक्टरी की पढ़ाई करने वाली पहली बेटी भी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn